Гулъытэншэу зыри къэнэнукъым
УФ-м и Къэрал Думэм и депутат Щхьэгуэш Адэлбий КъБР-м и Правительствэм дыгъуасэ щахуэзащ Къэбэрдей-Балъкъэрым щыпсэухэм.
Щхьэгуэшым жиIащ илъэс зыбжанэ хъуауэ «Урысей зэкъуэт» политикэ партым и жэрдэмкIэ, цIыхухэм я гукъеуэм зыщагъэгъуэзэн, зыщIагъэкъуэн мурадкIэ къызэрагъэпэщ зэIущIэхэр зэрекIуэкIыр икIи абы фIы къызэрыдэкIуэр, къащыгугъхэм зэрахузэфIэкIкIэ зэрадэIэпыкъур.
— Къэбгъэлъагъуэмэ, нэхъапэкIэ мылъкукIэ, псэупIэ-коммунальнэ IуэхутхьэбзэхэмкIэ гугъуехь хэту дэIэпыкъуэгъу дахуэхъуну къыдэлъэIуу щытар нэхъыбамэ, иджы цIыхухэм гулъытэ хуащI я къалэ уэрамхэмрэ пщIантIэхэмрэ зэрырагъэфIакIуэ, республикэм зэрызиужь Iуэхухэм. ЖысIэну сызыхуейращи, щIыналъэм щыпсэухэр жылагъуэ гъащIэм нэхъ жыджэру къыхыхьащ, — жиIащ Щхьэгуэш Адэлбий. — Шэч хэмылъу, я псэукIэр нэхъыфI, нэхъ тынш хъун папщIэ мылъку хуэныкъуэхэм я бжыгъэри мащIэкъым, сызытепсэлъыхьхэм процент 60 — 70-р яубыду къыщIэкIынщ. Ауэ, зэманым къызэригъэлъагъуэщи, цIыхухэм дазэрыдэлажьэм хъер къыпокIуэ, зыгуэркIэ сэбэп дыхъумэ ди гуапэу аращ. Нэхъыщхьэр зыкъытхуэзыгъэзахэм я гугъуехьхэр зэрызыхэтщIэр, Iэмал зэриIэкIэ дазэрыдэIэпыкъунур къагурыдгъэIуэнырщ. Сэбэп дымыхъуфмэ, абы и щхьэусыгъуэр цIыхум ищIэн хуейуэ къызолъытэ, жэуапыншэу зыри къанэ хъунукъыми.
Щхьэгуэшым къыхигъэщащ КъБР-м и Прави-тельствэм, «Урысей зэкъуэт» политикэ партым и щIыналъэ къудамэм щиIэ егъэблэгъапIэхэм, УФ-м и Къэрал Думэм цIыхухэм я IуэхухэмкIэ зыхуагъазэ зэрыхъур. Депутатым жиIащ къэкIуэну илъэсым тещIыхьауэ федеральнэ бюджетыр къыщащтэм, Лэскэн районым хыхьэ Ташлы-Тала къуажэм курыт школрэ Налшык къалэм спорт IуэхущIапIэрэ щыухуэным теухуа проектитIыр хагъэхьэн зэрахузэфIэкIар, ахэри Къэбэрдей-Балъкъэрым дежкIэ мыхьэнэшхуэ зиIэ Iуэхугъуэу зэрыщытыр.
Депутатым иджырей зэIущIэм мылъкукIэ зыщIагъэкъуэну елъэIуу цIыхуитхум зыкъыщыхуагъэзащ. Аруан районым хыхьэ Псыгуэнсу къуажэм дэс цIыхубзым и гукъеуэр депутатым щыжриIэм къыхигъэщащ унагъуэкIэ мэкъумэш-фермер Iуэху зэры-
зэрихуэр, ауэ а IэнатIэм хэтхэм зэрызыщIагъакъуэ къэрал субсидием илъэситI хъуауэ зэрыхэмыхуэр. «Нэхъ ипэкIэ бжэн дгъэхъуащ, Iэщышхуэу мы зэманым 12 догъашхэ. Илъэсрэ ныкъуэ и пэкIэ республикэм и Iэтащхьэм и пщэрылъкIэ комиссэ къакIуэри ди лэжьыгъэр зэрызэтеублам еплъат, ныкъусаныгъэншэуи къалъытауэ щытащ. АрщхьэкIэ Iуэхум зедгъэужьын папщIэ, къэрал программэм зыхэдгъэхуэфыркъым, бжыгъэ гуэр пцIыуэ тхауэ къалъытэри. Кредит къэсщтэнути, абы щхьэщытыкIын хуей ахъшэм сыпэлъэщынукъым. Налогыр сот, хьэрычэт Iуэхур зэхуэсщIыжмэ, иужькIэ зыкъысхуегъэужьыжынукъым. Сызыщыгугъыр уэращ», — зыхуигъэзащ цIы-хубзым Щхьэгуэш Адэлбий.
Бахъсэнёнкэ щыщ цIыхубзыр къэрал къулыкъущIэм и лэжьыгъэ мытыншым узыншагъэ иIэу пэрытыну ехъуэхъури, жиIащ быниплI зэрипIыр, и щхьэгъусэм IэнатIэ хэха имыIэу сыт хуэдэ лэжьыгъэми зэрызрипщытыр, сабийхэр зэрахуэпэн ахъшэ зэрыхуэныкъуэр. Унагъуэм газымрэ псымкIэ щIыхуэшхуэ телъщ, абы къыхэкIыу закъыщIигъэкъуэну депутатым лъэIукIэ зыкъыхуагъэзащ.
Щхьэгуэш Адэлбий ахэр къигъэгугъащ дэтхэнэми и Iуэхум хэплъэу, Iэмал зэриIэкIэ ядэIэпыкъуну.
БАГЪЭТЫР Луизэ.
